

REPUBLIKA HRVATSKA

VUKOVARSKO - SRIJEMSKA ŽUPANIJA

OPĆINA TRPINJA

**OPĆINSKO VIJEĆE**

KLASA: 240-01/25-01/01

URBROJ: 2196-29-01-25-2

U Trpinji, dana 11. prosinca 2025. godine

Na temelju članka 17. stavak 1. alineja 1. Zakona o sustavu civilne zaštite („Narodne novine“ broj 82/15, 118/18, 31/20, 20/21 i 114/22) te članka 31. stavak 1. točka 21. Statuta Općine Trpinja („Službeni vjesnik“ Vukovarsko-srijemske županije, broj 11/13, 3/18, 3/20 i 4/21), a u skladu sa člankom 48. Pravilnika o nositeljima, sadržaju i postupcima izrade planskih dokumenata u civilnoj zaštiti te načinu informiranja javnosti u postupku njihova donošenja („Narodne novine“ broj 66/21), Općinsko vijeće Općine Trpinja, na 3. sjednici održanoj dana 11. prosinca 2025. godine, donosi

###### ANALIZU STANJA SUSTAVA CIVILNE ZAŠTITE

###### NA PODRUČJU OPĆINE TRPINJA U 2025. GODINI

**I.**

**UVOD**

Sukladno članku 17. stavak 1. alineja 1. Zakona o sustavu civilne zaštite („Narodne novine“ broj 82/15, 118/18, 31/20, 20/21 i 114/22, u daljnjem tekstu: Zakon) predstavničko tijelo, na prijedlog izvršnog tijela jedinice lokalne i područne (regionalne) samouprave (u daljnjem tekstu: JLP(R)S), u postupku donošenja proračuna razmatra i usvaja godišnju analizu stanja i godišnji plan razvoja sustava civilne zaštite s financijskim učincima za trogodišnje razdoblje te smjernice za organizaciju i razvoj sustava koje se razmatraju i usvajaju svake četiri godine (u daljnjem tekstu: Smjernice).

Sukladno članku 48. Pravilnika o nositeljima, sadržaju i postupcima izrade planskih dokumenata u civilnoj zaštiti te načinu informiranja javnosti u postupku njihova donošenja („Narodne novine“ broj 66/21) tijekom razdoblja za koje se Smjernice za organizaciju i razvoj sustava civilne zaštite JLP(R)S usvajaju, na godišnjoj razini provode se analize stanja sustava civilne zaštite kojima se prati realizacija i usklađuju planovi razvoja sustava civilne zaštite za svaku godinu do kraja razdoblja. Godišnjim analizama stanja sustava civilne zaštite prati se napredak implementacije ciljeva iz Smjernica, utvrđuje novo stanje, redefiniraju prioriteti, ocjenjuje doprinos nositelja i sudionika u provođenju mjera i aktivnosti iz plana razvoja sustava civilne zaštite, analizira financiranje sustava civilne zaštite i realizacija svih drugih aktivnosti od značaja za provođenje revizije planova razvoja sustava civilne zaštite.

Sukladno Smjernicama za organizaciju i razvoj sustava civilne zaštite na području Općine Trpinja za razdoblje od 2024.-2027. godine, koje je Općinsko vijeće Općine Trpinja donijelo na 20. sjednici održanoj 18. prosinca 2023. godine za navedeno četverogodišnje razdoblje, u postupku donošenja proračuna za iduću proračunsku godinu, utvrđuje se sljedeća godišnja analiza stanja sustava civilne zaštite u 2025. godini.

**II.**

**STANJE SUSTAVA ZAŠTITE I SPAŠAVANJA**

1. **Donošenje planskih dokumenata**

Sukladno članku 17. stavak 3. alineja 7. Zakona, općinski načelnik je tijekom 2025. godine redovito ažurirao Procjenu rizika od velikih nesreća za Općinu Trpinja („Službeni vjesnik“ Vukovarsko-srijemske županije broj 9/18 i 24/22) te Plan djelovanja civilne zaštite Općine Trpinja („Službeni vjesnik“ Vukovarsko-srijemske županije broj 23/18 i 31/18 ). Nadalje, sukladno članku 17. stavak 3. alineja 8. Zakona, općinski načelnik Općine Trpinja donio je Plan vježbi civilne zaštite.

1. **Operativne snage**

### Stožer civilne zaštite

Na temelju članka 24. stavka 1. Zakona te članka 5. novog Pravilnika o sastavu stožera, načinu rada te uvjetima za imenovanje načelnika, zamjenika načelnika i članova stožera civilne zaštite („Narodne novine“ broj 126/19 i 17/20) Općinski načelnik Općine Trpinja dana 17. lipnja 2021. donio je Odluku o imenovanju Stožera civilne zaštite (KLASA: 810-01/21-01/02 URBROJ:2196/08-03-21-1), kojom su kao članovi stožera po dužnosti imenovani Miroslav Palić općinski načelnik Općine Trpinja za načelnika stožera, Jasna Ajduković predstavnica općine i Gradskog društva Crvenog križa Vukovar za zamjenicu načelnice stožera, Davor Vukelić predstavnik nadležne policijske postaje za člana, Danijela Dežić predstavnica Službe civilne zaštite Vukovar za člana, Đorđe Patković zapovjednik vatrogasne postrojbe DVD-a Bobota. Kao članovi stožera civilne zaštite u svojstvu članova imenovani su nadalje Milenko Manojlović i Jovo Šljokić kao predstavnici pravne osobe od značaja za civilnu zaštitu (Krio d.o.o., Trpinja) te Branislav Štula, predsjednik DVD-a Trpinja. Nadalje, sukladno dostavljenom prijedlogu nadležne Službe civilne zaštite Vukovar, općinski načelnik je dana 12. rujna 2022. donio Odlukuo II. izmjeni odluke o imenovanju stožera civilne zaštite (KLASA: 240-01/22-01/03 URBROJ:2196-29-02-22-1), kojom je umjesto dotadašnje članice Ivane Ivković, za novog člana ispred nadležne Službe civilne zaštite Vukovar imenovan Mario Tarle. Nadalje, sukladno dostavljenom prijedlogu nadležne Službe civilne zaštite Vukovar, općinski načelnik je dana 8. listopada 2024. donio Odlukuo III. izmjeni odluke o imenovanju stožera civilne zaštite (KLASA: 240-01/24-01/03 URBROJ: 2196-29-02-24-1), kojom je umjesto dotadašnjeg člana Maria Tarle, za novog člana ispred nadležne Službe civilne zaštite Vukovar imenovana Danijela Dežić.

* 1. **Postrojbe i povjerenici civilne zaštite**

Općinsko vijeće Općine Trpinja je na temelju članka 17. stavak 1. alineja 4. Zakona te sukladno Procjeni rizika od velikih nesreća za Općinu Trpinja („Službeni vjesnik“ Vukovarsko-srijemske županije broj 9/18), na prijedlog općinskog načelnika Općine Trpinja, na 21. sjednici održanoj dana 2. srpnja 2020. godine  donijelo Odluku  o osnivanju postrojbe civilne zaštite opće namjene  Općine Trpinja. Postrojba civilne zaštite opće namjene osniva se za provođenje mjere civilne zaštite asanacije terena, potporu u provođenju mjera evakuacije, spašavanja, prve pomoći, zbrinjavanja ugroženog stanovništva te zaštite od poplava. Sukladno članku 6. Uredbe o sastavu i strukturi postrojbi civilne zaštite („Narodne novine“ broj 27/17) postrojba civilne zaštite opće namjene Općine Trpinja sastoji se od: upravljačke skupine i dvije operativne skupine. Upravljačka skupina sastoji se od dva pripadnika, a svaka operativna skupina sastoji se od osam pripadnika. Svaka operativna skupina ima svoga voditelja. Predmetna odluka se tijekom 2024. godine nije mijenjala te je ista na snazi. Sukladno navedenoj odluci Općinskog vijeća Općine Trpinja, općinski načelnik donio je Odluku o imenovanju pripadnika postrojbe civilne zaštite opće namjene Općine Trpinja (KLASA:246-01/23-01/01 URBROJ:2196-29-02-23-1 od 28. lipnja 2023.) te Odluku o imenovanju povjerenika civilne zaštite i njihovih zamjenika (KLASA:246-01/23-01/02 URBROJ:2196-29-02-23-1 od 28. lipnja 2023.). Predmetnim odukama imenovana su dva člana upravljačke skupine, devet pripadnika prve operativne skupine (od kojih je jedan imenovan kao rezervni član) te deset pripadnika druge operativne skupine (od kojih su dva rezervna člana), te je, nadalje, imenovano sedam povjerenika i sedam zamjenika povjerenika (za svako naselje na području općine po jedan povjerenik i po jedan zamjenik povjerenika). Za navedene pripadnike/povjerenike je Općina Trpinja ishodila potrebnu suglasnost Ministarstva obrane vezano za raspored na radnu obvezu (u sustavu civilne zaštite). Nadalje za iste je dana 15. srpnja 2023. godine u organizaciji Općine Trpinja, Područnim uredom civilne zaštite Osijek, Službom civilne zaštite Vukovar te Gradskog crvenog križa Vukovar, održano osposobljavanje i edukacija za ukupno dvadeset i osam pripadnika postrojbi/povjerenika i zamjenika.

* 1. **Zapovjedništvo i postrojbe vatrogastva**

Vatrogasne postrojbe Dobrovoljnog vatrogasnog društva Bobota i Trpinja osnovane su 2000. godine, a DVD Ćelije 2008. godine. U Postrojbi DVD Bobota djeluje 60 članova. U slučaju potrebe spremno je intervenirati 24 dobrovoljna vatrogasca. U Postrojbi DVD Trpinja djeluje 20 članova. U slučaju potrebe spremno je intervenirati 10 dobrovoljnih vatrogasaca. U Postrojbi DVD Ćelije djeluje 29 članova. U slučaju potrebe spremno je intervenirati 10 dobrovoljnih vatrogasaca. Vatrogasna postrojba dobrovoljnog vatrogasnog društva Bobota raspolaže s 3 (tri) vatrogasna vozila od čega 2 (dva) navalna vozila te 1 vozilo za prijevoz ljudi i opreme te traktorskom cisternom; DVD Trpinja ima 3 (tri) vatrogasna vozila od čega je 2 (dva) navalna vozila i 1 vozilo za prijevoz ljudi i opreme te traktorsku cisternu; DVD Ćelije ima 2 (dva) vatrogasna vozila. Općinsko vijeće Općine Trpinja je Proračunom za 2025. godinu (sa usvojenim I. Rebalansom) za rad Dobrovoljnih vatrogasnih društava sa područja općine osiguralo sredstva u iznosu 25.000,00 eura, koji je iznos u cijelosti realiziran. Vatrogasne postrojbe (profesionalne-grada Vukovara i dobrovoljno Bobota, Trpinja i Ćelije) efikasno obavile sve zadaće u tekućoj godini, što je rezultiralo uspješnim stanjem protupožarne zaštite na području Općine Trpinja.

* 1. **Udruge građana od značaja za zaštitu i spašavanje**

Općinsko vijeće Općine Trpinja, na svojoj 18. sjednici, održanoj dana 6. prosinca 2019., donijelo je, na temelju članka 17. stavka 1. alineje 3. Zakona, u skladu sa Procjenom rizika od velikih nesreća za Općinu Trpinja („Službeni vjesnik“ Vukovarsko-srijemske županije broj 9/18) te Planom djelovanja civilne zaštite Općine Trpinja („Službeni vjesnik“ Vukovarsko-srijemske županije broj 23/18 i 31/18), uz prethodno dobivenu Suglasnost Ministarstva unutarnjih poslova, Odluku o određivanju pravnih osoba od interesa za civilnu zaštitu u Općini Trpinja. Navedenom Odlukom kao pravna osobe od interesa za sustav civilne zaštite na području Općine Trpinja određeno je općinsko komunalno poduzeće Krio d.o.o., Trpinja, koje je, sukladno svojim proizvodnim, uslužnim, materijalnim, ljudskim i drugim resursima, najznačajniji nositelj tih djelatnosti na području Općine Trpinja. Predmetna odluka na snazi je i u 2025. godini te se ista nije mijenjala.

* 1. **Edukacija stanovništva na području civilne zaštite**

Svi navedeni Planski dokumenti iz područja civilne zaštite javno su objavljeni i dostupni stanovništvu u „Službenom vjesniku“ Vukovarsko-srijemske županije.

* 1. **Vježbe operativnih snaga civilne zaštite**

Navedena dobrovoljna vatrogasna društva su tijekom 2025. godine održavala vježbe gašenja požara u zatvorenom prostoru.

1. **Financiranje troškova civilne zaštite**

Općina Trpinja je kroz proteklu 2025. godinu uredno i u zakonom propisanom opsegu osigurala i financirala troškove sustava civilne zaštite. Naime, Općina Trpinja utrošila je u 2025. godini 1.347,37 eura za financiranje troškova civilne zaštite, dok su sredstava za rad dobrovoljnih vatrogasnih društava isplaćivana u skladu i okviru planiranih sredstava u Proračunu za 2025. godinu, sukladno zakonom propisanom postotku, u ukupnom iznosu od 20.500,00 eura.

**III.**

**ANALIZA OPASNOSTI U OPĆINI TRPINJA U 2025. GODINI**

Tijekom 2025. godine u Općini Trpinja nisu zabilježene velike nesreće niti požari većih razmjera. Na temelju iznesene Analize stanja sustava civilne zaštite na području Općine Trpinja donosi se sljedeći

**ZAKLJUČAK**

1. Općina Trpinja uredno usklađuje sve akte s područja civilne zaštite s postojećim zakonskim i podzakonskim propisima.

2. U 2025. godini Općina Trpinja uspješno je surađivala sa svim nadležnim tijelima s područja civilne zaštite.

3. Svi kontaktirani subjekti su se odazvali i pokazali spremnost za suradnju.

**IV.**

**ZAVRŠNE ODREDBE**

Ova Analiza stanja sustava civilne zaštite na području Općine Trpinja u 2025. godini objavit će se u „Službenom vjesniku Vukovarsko-srijemske županije“.

PREDSJEDNIK OPĆINSKOG VIJEĆA

Slobodan Ristanić